Арадио
Гәынба Тҟәарчалтәи атеатр аусуразы: ахәаԥшҩы иадыԥхьаларазы амҩақәа азаҳаԥшаароуп
Шәарах Ԥачалиа ихьӡ зху Тҟәарчалтәи аҳәынҭқарратә комедиатә театр аиҳабы инапынҵақәа аамҭала инаигӡалоит Адамыр Гәынба. Атеатр анапхгаҩы иаҳасабала Адамыр Гәынба раԥхьатәи аинтервиу аиҭеит арадио Sputnik.
"Ари аус сыдыргалеижьҭеи мызкы еиҳауп, дара атеатр аколлектив ирҭаххеит. Аханатә, мап ацәыскит, нас аамҭа цон, ҳәарада, атеатр аиҳабы дамазар акәын. Ауалафахәы аанкылан иҟан, уигьы атеатр аусзуҩцәа иахьырԥырхагахаз ыҟоуп… Нас саргьы сақәшаҳаҭхеит, аамҭала саҭоуп", - ҳәа еиҭеиҳәеит Гәынба.
Атеатр анапхгаҩ ҿыц иҳәеит, иаарласны апремиера ҟалараны ишыҟоу, ақәыргыламҭа ахәаԥшцәа дырбаразы ихиоуп.
"Атеатр асахьаркыратә напхгаҩыс Сырбеи Сангәлиа дамоуп. Уи даара акыр сиқәӷәыӷуеит. Иазгәаҭатәуп, атеатр иара ахатә харџь ала, иарҳаз аԥарала, Аԥсны аҩныҵҟа имҩаԥнагоз агастрольқәа рыла ақәыргыламҭа азнархеит. Ашықәс нҵәаанӡа иҭыҵраны иҟоуп. Арежиссиорс дамоуп - Роман Сабуа. Атеатр ахаҭа аныҟәарақәа рацәаны имҩаԥнагоит, ақыҭақәа роуп еиҳарак изҭаауа. Ҳаԥхьаҟа алшара ҳаур, ҳгәы иҭоуп ус еиԥш аныҟәарақәа иаҳа ирацәаны аиҿкаара, уи адагьы ԥсыхәа ҳамаӡам. Иара Тҟәарчал аҭыԥантәи ауааԥсыра рнеира акыр ихьысҳауп. Убригьы мҩак азыԥшааны, хәылбыҽхала ауаа радыԥхьалара ҳазхәыцуеит, убри хадароуп. Ахәаԥшҩы даныҟамла, атеатргьы зыҟалаӡом", - ҳәа азгәеиҭеит Гәынба.
Иаҳа инеиҵыху аиҿцәажәара шәазыӡырҩыр шәылшоит аудиофаил аҿы.